কামদুনি-কাণ্ডে অন্য তিন আমৃত্যু কারাদণ্ডপ্রাপ্ত আসামি আমিনুর ইসলাম, ইমানুল ইসলাম এবং ভোলা নস্করকে রাখা হয়েছে পৃথক একটি সেলে।
জেল কর্তৃপক্ষ চান না, ফাঁসির সাজাপ্রাপ্ত ওই তিন আসামির একে অপরের সঙ্গে দেখা হোক। তারা তাদের বর্তমান অবস্থার জন্য একে অপরকে দায়ী করে মারামারি করতে পারে বলে আশঙ্কা জেল আধিকারিকদের। সেই আশঙ্কা থেকেই তাদের নিরাপদ দূরত্বে, আলাদা রাখা হয়েছে বলে জানিয়েছেন এক জেল কর্তা। রবিবার ওই তিনজনের গতিবিধিও ছিল নিয়ন্ত্রিত। তাদের সেলে নজরদারির জন্য একজন করে ওয়ার্ডার রাখা হয়েছে। অন্য সাজাপ্রাপ্তদের দিনের বেলায় নিজেদের ব্লকে ঘোরাঘুরির সুযোগ দেওয়া হলেও ফাঁসির আসামিদের তা দেওয়া হয় না। 
 এক জেলকর্তা জানিয়েছেন, এদিন কামদুনি-কাণ্ডে সাজাপ্রাপ্ত ছয় বন্দিই স্বাভাবিক অবস্থায় ছিল। তারা জেলের দেওয়া খাবারও খেয়েছে। জেল আধিকারিকদের সঙ্গে কথাবার্তাও বলেছে। তাদের মধ্যে অস্বাভাবিক কিছু লক্ষ্য করেননি জেলের ওয়ার্ডার বা অন্য আধিকারিকেরা। এদিন সাজাপ্রাপ্ত বন্দিদের বাড়ির কেউ তাদের সঙ্গে দেখা করতে আসেননি।
শনিবার নগর দায়রা আদালতে সাজা ঘোষণার পর ওই ছয়জনকে আলিপুর জেলে নিয়ে যাওয়া হয়। সেলে নিয়ে যাওয়ার আগে তাদের শারীরিক পরীক্ষা করেন জেলের চিকিৎসক। তারা সম্পূর্ণ সুস্থ বলেই জেল কর্তৃপক্ষের তরফে জানানো হয়েছে। আদালত থেকে জেলে যাওয়ার আগে তারা খেয়ে এসেছিল। তাই রাতে শোয়ার আগে অল্প খাবার খেয়েছিল তারা। এদিন ওই ছ’জনই বেশ সকালে ঘুম থেকে ওঠে বলে জেল সূত্রের খবর। জেলের দেওয়া খাবারেই তারা প্রাতরাশ সারে। যাবজ্জীবন কারাদণ্ড পাওয়া তিনজনের সঙ্গে অন্য কয়েকজন বন্দিকে কথাও বলতে দেখা যায়। 
এতদিন আলিপুর জেলে অক্সিটাউন হত্যাকাণ্ডের অভীক ঘোষই ছিল একমাত্র ফাঁসির সাজাপ্রাপ্ত আসামি। কামদুনি-কাণ্ডের পর সেখানে ফাঁসির আসামির সংখ্যা হল চার।